জেসমিন মালা এবং দুলালকে পিছন থেকে দেখে। সে জানে মালার ভাই রানাপ্লাজা ধসে মারা গেছে। ধ্বংসের ভেতর থেকে উঠে আসবে এই প্রত্যাশা নিয়ে মালা টানা সাত সপ্তাহ ভাইয়ের ছবি হাতে দাঁড়িয়েছিল।সে অনশন করেছে; ভাইয়ের নাম ধরে চিৎকার করেছে কত! ওদিকে গাঁ থেকে অভাবী মা পত্রমারফত ঘনঘন টাকা চেয়ে যাচ্ছে, তাই মালাকে ফের লাইনে দাঁড়াতে হলো। মালার চেহারাটা মুষড়ে গিয়েছিল, ভাঙা ডিমের খোসার মতো। এরপর দুলাল আসে তার জীবনে। এখন সে ফ্যাক্টরিতে আসে, আশ্চর্য গতিতে কাজ করে, মশকরা করে, ওভারটাইম খাটে, যেন কিচ্ছু ঘটেনি আগে। কিন্তু জেসমিন জানে, একবার যে ওভাবে পথে কিংবা ফ্যাক্টরিতে মরে, তার জীবন আর তার থাকে না।